text: না ফেরার দেশে ক্রিকেটার কাজল – 1news.com.bd
  / খেলা / না ফেরার দেশে ক্রিকেটার কাজল
  প্রকাশিতঃ ১:০৭ অপরাহ্ণ, মে ২৮, ২০২০
  ওয়ান নিউজ ক্রীড়া ডেক্সঃ মাত্র ৩৪ বছর বয়সেই না ফেরার দেশে চলে গেলেন খুলনা জেলা ক্রিকেট দলের অধিনায়ক কাজী রিয়াজুল ইসলাম কাজল। বৃহস্পতিবার দিবাগত রাত তিনটার দিকে যশোরে শ্বশুর বাড়িতে থাকা অবস্থায় মারা যান তিনি। খবর নিয়ে জানা যায়, হঠাৎ বুকে ব্যাথা উঠে অসুস্থ হয়ে পড়েন তিনি। পরে তাকে স্থানীয় হাসপাতালে নেওয়ার পথেই হৃদযন্ত্রের ক্রিয়া বন্ধ হয়ে শেষ নিঃশ্বাস ত্যাগ করেন তিনি।
  আজ বৃহস্পতিবার (২৮ মে) সকাল ৯টায় খুলনার খালিশপুর নিজ বাসার পাশে চরের হাট মসজিদে তার নামাজের জানাজা অনুষ্ঠিত হয়।
  জানাজায় খুলনা জেলা ক্রীড়া সংস্থার নেতৃস্থানীয়বৃন্দ ও কাজলের সতীর্থ ক্রিকেটাররা উপস্থিত ছিলেন। তাঁর এমন মৃত্যুতে শোকের ছায়া নেমে এসেছে খুলনার ক্রীড়াঙ্গনে।
  খুলনার ক্রীড়াঙ্গনের সদা হাস্যোজ্জোল মুখ ছিলেন কাজল। সর্বশেষ জাতীয় ক্রিকেট চ্যাম্পিয়নশিপে (আন্তঃজেলা ক্রিকেট) তার নেতৃত্বেই খেলে খুলনা। ঢাকা লিগেরও নিয়মিত মুখ কাজল। সম্প্রতি ক্রিকেট প্রশিক্ষক হিসেবেও পথচলা শুরু হয়েছিল তার। তিনি বয়রা তরুণ সংঘ ক্রিকেট একাডেমির প্রশিক্ষক হিসেবে কর্মরত ছিলেন। সর্বশেষ মৌসুমে অনূর্ধ্ব-১৪ ক্রিকেটে খুলনা জেলা দলের প্রশিক্ষক ছিলেন। যে দলটিকে শিরোপাও এনে দিয়েছিলেন তিনি।